REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj: 06-2/106-14

2. jun 2014. godine

B e o g r a d

**Z A P I S N I K**

**OSME SEDNICE ODBORA ZA PRAVOSUĐE, DRŽAVNU UPRAVU I LOKALNU SAMOUPRAVU,**

**ODRŽANE 2. JUNA 2014. GODINE**

 Sednica je počela u 11,00 časova.

 Sednici je predsedavao Petar Petrović, predsednik Odbora.

 Sednici su prisustvovali članovi Odbora: Biljana Ilić Stošić, Biljana Savović, Mirjana Andrić, Olgica Batić, Živan Đurišić, Dragan Paunović, Tanja Tomašević Damnjanović, Miletić Mihajlović, Vladimir Đukanović, Neđo Jovanović, Jovan Marković, Meho Omerović, Velinka Tošić i Laslo Varga.

 Sednici nisu prisustvovali članovi Odbora Aleksandar Martinović, Balša Božović, niti njihovi zamenici.

 Pored članova Odbora sednici je prisustvovao i narodni poslanik Zoran Babić.

Sednici su prisustvovali: Saša Janković, zaštitnik građana, Vladana Jović, zamenica zaštitnika građana, Robert Sepi, zamenik zaštitnika građana, Mina Rolović Jočić, šef kabineta, Nataša Jović, pomoćnik generalnog sekretara, Olja Jovičić, pomoćnik generalnog sekretara, Ljerka Ećimović, načelnik Odeljenja za izveštaje i publikacije, Tatjana Rakić, savetnik u Odeljenju za medije, Rodoljub Šabić, poverenik za informacije od javnog značaja i zaštitu podataka o ličnosti, Marinko Radić, generalni sekretar Službe poverenika, Tatjana Babić, direktor Agencije za borbu protiv korupcije, Vladan Joksimović, zamenik direktora Agencije za borbu protiv korupcije i Jelena Jovanović, savetnik u Službi Agencije za borbu protiv korupcije.

Na predlog predsednika Odbora jednoglasno je utvrđen sledeći

D n e v n i r e d :

1. Razmatranje Redovnog godišnjeg izveštaja Zaštitnika građana za 2013. godinu (broj 02-558/14, od 15. marta 2014. godine);
2. Razmatranje Izveštaja o sprovođenju Zakona o slobodnom pristupu informacijama od javnog značaja i Zakona o zaštiti podataka o ličnosti za 2013. godinu (broj 02-646/14, od 28. marta 2014. godine);
3. Razmatranje Izveštaja o radu Agencije za borbu protiv korupcije za 2013. godinu (broj 02-651/14, od 31. marta 2014. godine);

4. R a z n o.

**Prva tačka dnevnog rada:** **Razmatranje Redovnog godišnjeg izveštaja Zaštitnika građana za 2013. godinu;**

 U svom uvodnom izlaganju Zaštitnik građana osvrnuo se na stanje u pravosuđu, pravima lica lišenih slobode, kao i stanju državne uprave i javnog sektora u celini. Zaštitnik je shodno svojim ustavnim i zakonskim nadležnostima, a na osnovu podataka koji su mu dostavljeni, ukazao na konkretne manjkavosti i nedostatke, posebno u sudskoj praksi, pri tome navodeći primer iz Apelacionog suda u Kragujevcu. Istakao je da ni u državnoj upravi nema bitnih pomaka, pre svega u pogledu depolitizacije i profesionalizacije, ali i racionalizacije koja se sprovodi linijski, pri čemu nije rađena funkcionalna analiza a to sve dovodi do besmislenih procedura i loše administracije.

 Vladimir Đukanović je izdvojio svoje mišljenje, istakavši da je Redovan godišnji izveštaj iz 2013. godine, kontradiktoran, paušalan politički akt, naročito citirajući sporne navode zbog kojih je izveštaj neprihvatljiv.

 Neđo Jovanović je ukazao da je Ministarstvo pravde i državne uprave u prethodnom periodu učinilo velike pomake da se isprave katastrofalne greške prethodne reforme, ne mešajući se u rad i nezavisnost sudova, naglasivši da je trenutno najveći problem pravosudnog sistema neujednačena sudska praksa. Istakao je da je veliki problem rešavanje starih predmeta, navodeći primer Privrednog Apelacionog suda koji je doneo Program za rešavanje starih predmeta kao pozitivan primer, a koji treba da posluži kao uzor ostalim sudovima.

 Olgica Batić je pohvalila rad Zaštitnika građana, pri čemu je u svom izlaganju istakla uskraćena prava Roma kao i ostalih tzv. ugroženih grupacija, navodeći primer grada Obrenovca. Ukazala je, posebno, da je pravosuđe počelo da funkcioniše 2001. godine, pri čemu je podsetila prisutne na primer Zakona o lustraciji i prvi pokušaj tadašnjeg ministra pravde, dr. Vladana Batića, da sprovede pomenuti zakon, gde je posle toga, usledio period urušavanja pravosudnog sistema, a od skora se ponovo obnavlja i nastavlja reforma pravosuđa.

 Meho Omerović je ocenio da sve uočene nepravilnosti i nezakonitosti u radu državnih organa koje je Zaštitnik građana u svom izveštaju naveo treba, pre svega, da posluže narodnim poslanicima kao materijal radi što boljeg obavljanja kontrolne funkcije koju Narodna skupština ima. Ukazao je, da je neophodno što pre doneti izmene zakona o Zaštitniku građana, a na čiju je potrebu i sam Zaštitnik više puta ukazivao.

 Odbor je, povodom razmatranja Redovnog godišnjeg izveštaja Zaštitnika građana za 2013. godinu, utvrdio sledeći Predlog zaključka:

„Na osnovu člana 8. stav 1. Zakona o Narodnoj skupštini („Službeni glasnik“, broj 9/10) i člana 238. stav 5. Poslovnika Narodne skupštine(„Službeni glasnik RS“, broj 20/12- Prečišćeni tekst),

 Narodna skupština, na \_\_\_ sednici održanoj \_\_\_\_ godine, donela je

Z A K Lj U Č A K

povodom razmatranja Redovnog godišnjeg izveštaja Zaštitnika građana za 2013. godinu

1. Narodna skupština ocenjuje da je Zaštitnik građana svojim Redovnim godišnjim izveštajem za 2013. godinu, kroz celovito predstavljanje aktivnosti Zaštitnika građana u izvršavanju ustavnih i zakonskih nadležnosti, dao opštu ocenu stanja i kvaliteta ostvarivanja i zaštite prava građana pred državnim organima, stanje državne uprave i javnog sektora u celini, ukazujući na neophodne sistemske promene kroz izgradnju i jačanje instucija, u cilju unapređenja vladavine prava, poštovanja ljudskih i manjinskih prava i ostvarivanja prava građana.

2. Polazeći od ocene Zaštitnika građana da u reformi državne uprave ni u 2013. godini nije načinjen ključni pomak, pogotovo ne u depolitizaciji, racionalizaciji i profesionalizaciji državne uprave, što je osnovni uzrok pomanjkanja primene načela dobre uprave u Republici Srbiji i svakodnevnog kršenja prava građana, Narodna skupština obavezuje Vladu da predlaganjem i donošenjem odgovarajućih zakona i drugih propisa i drugim neposrednim merama što hitnije pristupi ostvarivanju ciljeva utvrđenih Strategijom reforme javne uprave u Republici Srbiji, koju je Vlada usvojila januara 2014. godine.

Narodna skupština posebno naglašava da je unapređenje pravnog okvira za uređivanje uprave i usklađivanje uprave sa principima koji su utvrđeni Strategijom reforme javne uprave u Republici Srbiji, kao i povezivanje procesa reforme javne uprave sa procesom evropskih integracija, jedan od najvažnijih prioriteta Republike Srbije. Reforma uprave i evropske integracije moraju nužno predstavljati dva međusobno povezana i uslovljena procesa.

Za sprovođenje reforme uprave u skladu sa Strategijom reforme javne uprave u Republici Srbiji od posebnog su značaja i ocene Zaštitnika građana da nema značajnijeg pomaka ni u radu organa jedinica lokalne samouprave, da su često nedovoljno angažovani u rešavanju pitanja koja spadaju u izvornu ili poverenu nadležnost jedinice lokalne samouprave, da su neefikasni u sprovođenju sopstvenih odluka, da ne informišu jasno ili dovoljno građane o njihovim pravima i o mogućnostima koje su im na raspolaganju za zaštitu prava i interesa, pa neretko koriste i neinformisanost građana za odugovlačenje postupaka. Polazeći od ovih ocena, Narodna skupština očekuje da se merama i aktivnostima koje će nadležni organi preduzimati u primeni Strategije reforme javne uprave u Republici Srbiji uspostavi jedinstveni pravni režim i sistem standarda za vršenje poslova javne uprave, u cilju obezbeđivanja iste zaštite prava građana na ukupnoj teritoriji Republike Srbije.

3. Imajući u vidu ocenu Zaštitnika građana da Vlada nije u dovoljnoj meri prepoznala Zaštitnika građana kao instituciju uspostavljenu da doprinese reformama u oblasti uprave u cilju ostvarivanja i zaštite prava građana, kao i da nije uspostavljena potrebna saradnja Vlade i ovog nezavisnog državnog organa, Narodna skupština naglašava da je dužnost Vlade i drugih državnih organa da razmatraju i uvažavaju preporuke, inicijative i mišljenja koja im Zaštitnik građana upućuje, kao i da postupaju po preporukama Zaštitnik građana.

 Narodna skuština ponovo poziva Vladu da preispita važeća rešenja Zakona o Zaštitniku građana, u skladu sa inicijativama i preporukama Zaštitnika građana, kao i da predloži Narodnoj skupštini izmene Zakona kojima će se uskladiti pravni okvir za rad Zaštitnika građana sa uočenim potrebama u dosadašnjem radu.

4. Opravdano je očekivanje da će donošenje seta pravosudnih zakona u proteklom periodu obezbediti bolju organizaciju rada pravosudnih organa, lakši pristup pravdi i poštovanje prava na pravično suđenje i suđenje u razumnom roku. Međutim, s obzirom na veliki broj pritužbi građana zbog povrede ovih prava, njihovo sve češće obraćanje Ustavnom sudu, kao i sve veći broj odluka Ustavnog suda povodom povrede ovih prava, neophodno je da Vlada, odnosno nadležno ministarstvo i dalje preduzimaju mere kojima će se obezbediti ostvarivanje ustavnog prava na pravično suđenje i suđenje u razumnom roku. Potrebno je obezbediti funkcionalnost neposrednog nadzora nad radom sudske uprave, u skladu sa zakonom, čime bi se omogućilo efikasno postupanje po pritužbama građana. Takođe bi trebalo, donošenjem odgovarajućih podzakonskih propisa, urediti ostvarivanje prava građana na naknadu štete dosuđene odlukama Ustavnog suda. Neophodno je, takođe, pristupiti i izvršavanju presuda Evropskog suda za ljudska prava u Strazburu kojima je utvrđeno pravo građana na naknadu štete.

 Donošenje zakona o besplatnoj pravnoj pomoći otkloniće značajnu prepreku u pristupu pravdi najsiromašnijim građanima, imajući u vidu da propisani iznosi sudskih taksi velikom broju građana mogu biti prepreka za ostvarivanje sudske zaštite njihovih prava. Stoga je potrebno u najkraćem roku pripremiti ovaj zakonski predlog i uputiti ga Narodnoj skupštini na razmatranje i usvajanje.

5. Narodna skupština obavezuje Vladu da preduzme odgovarajuće mere da se poboljša položaj građana u odnosu na organe vlasti kada se radi o zaštiti prava lica lišenih slobode, pre svega daljim razvijanjem i povećanjem efikasnosti postojećih internih mehanizama kontrole i izgradnjom sistema nadgledanja policijskog pritvora, daljim poboljšavanjem uslova u prostorijama za policijsko zadržavanje građana i poštovanjem pretpostavke nevinosti, kao i usklađivanjem smeštajnih uslova osuđenih lica sa važećim propisima i standardima.

6. Neophodno je, podnošenjem predloga zakona Narodnoj skupštini, što pre izgraditi normativni okvir za zaštitu građana koji u dobroj veri ukažu na nepravilnosti i nezakonitosti u postupanju organa vlasti i pojedinaca u organima vlasti kojima se ugrožavaju ili povređuju prava građana i javni interes (zaštita „uzbunjivača“), kao i, pritom, urediti ovlašćenja Zaštitnika građana u cilju zaštite ovih građana.

7. Nadležni odbori Narodne skupštine će, u vršenju svoje zakonodavne i kontrolne funkcije, pratiti rad izvršnih organa sa stanovišta poštovanja preporuka Zaštitnika građana i ovog zaključka.

8. Narodna skupština obavezuje Vladu da, u roku od šest meseci, podnese Narodnoj skupštini izveštaj o sprovođenju ovih zaključaka.

9. Ovaj zaključak objaviće se u „Službenom glasniku Republike Srbije“.“

Za izvestioca Odbora na sednici Narodne skupštine određen je Petar Petrović, predsednik Komisije.

**Druga tačka dnevnog reda: Razmatranje Izveštaja o sprovođenju Zakona o slobodnom pristupu informacijama od javnog značaja i Zakona o zaštiti podataka o ličnosti za 2013. godinu;**

Poverenik Rodoljub Šabić ukazao je na početku svog izlaganja da je Vlada Republike Srbije na izuzetno kvalitetan način pred kraj 2013. godine konačno rešila višegodišnji problem prostora za rad Poverenika, pri tome naglasivši da je institucija prethodnu godinu završila sa brojem zaposlenih koji je manji od 50% od broja koji je predviđen sistematizacijom radnih mesta Službe. Tom prilikom upoznao je prisutne sa podatkom da su građani pravo na zaštitu podataka o ličnosti koristili u značajno većoj meri nego ranijih godina, gde je intervencija Poverenika u 93% slučajeva dala efekat.

 Poverenik je istakao da nisu retke situacije u kojima državni organi izbegavaju da postupe po zahtevima Poverenika, ukazujući da u prethodnoj godini Vlada ni u jednom slučaju kada je to bilo potrebno nije prinudom obezbedila izvršenje rešenja poverenika, a nadležno ministarstvo već treću godinu zaredom nije procesuiralo ni jednog prekršioca zakona, ističući da je takva situacija nedopustiva. Poverenik je podsetio da je nakon usvajanja Strategije zaštite podataka o ličnosti postojala obaveza da se u roku od tri meseca donese Akcioni plan za sprovođenje Strategije, međutim, ni nakon tri godine ta obaveza nije ispunjena.

 Poverenik je ocenio da je potrebno što pre doneti izmene postojećeg Zakona o slobodnom pristupu informacijama od javnog značaja da bi se obezbedio bolji proaktivni pristup informacijama, stoga je neophodno da svi nadležni organi, posebno Vlada i nadležna ministarstva kvalitativno izmene dosadašnji odnos prema stanju u oblasti zaštite podataka.

Odbor je utvrdio sledeći Predlog zaključka:

„Na osnovu člana 8. stav 1. Zakona o Narodnoj skupštini („Službeni glasnik“, broj 9/10) i člana 238. stav 5. Poslovnika Narodne skupštine („Službeni glasnik RS“, broj 20/12 - Prečišćeni tekst),

Narodna skupština, na \_\_\_ sednici održanoj \_\_\_\_ godine, donela je

Z A K Lj U Č A K

povodom razmatranja Izveštaja o sprovođenju Zakona o slobodnom pristupu informacijama od javnog značaja i Zakona o zaštiti podataka o ličnosti za 2013. godinu

1. Narodna skupština konstatuje da je Izveštaj o sprovođenju Zakona o slobodnom pristupu informacijama od javnog značaja i Zakona o zaštiti podataka o ličnosti za 2013. godinu analitički, kao i ranijih godina, ukazao na stanje u oblasti slobodnog pristupa informacijama od javnog značaja i oblasti zaštite podataka o ličnosti, ocenjujući da su ostvareni značajni rezultati na polju zaštite i afirmacije prava na slobodan pristup informacijama od javnog značaja i prava na zaštitu podataka o ličnosti.

Imajući u vidu, međutim, da Poverenik za informacije od javnog značaja i zaštitu podataka o ličnosti pritom ocenjuje da je ključni uslov daljeg napretka u ostvarivanju prava građana promena prakse sporog i pasivnog odnosa nadležnih državnih organa i imaoca javnih ovlašćenja prema zahtevima građana, Narodna skupština poziva nadležne organe i imaoce javnih ovlašćenja da preduzmu potrebne mere za realizaciju preporuka Poverenika na koje se u izveštajima Poverenika iz godine u godinu ukazuje.

2. Narodna skuština, polazeći od ocena Poverenika za informacije od javnog značaja i zaštitu podataka o ličnosti, poziva Vladu da preispita važeća i predloži nova rešenja Zakona o slobodnom pristupu informacijama od javnog značaja i Zakona o zaštiti podataka o ličnosti, u cilju efikasne primene načela koje ovi zakoni propisuju. Potrebno je urediti mehanizam obaveznog pribavljanja mišljenja Poverenika u postupku donošenja propisa, uskladiti kazne za prekršaje sa zakonom kojima se prekršaji uređuju i ujednačavanjem stavova sprečiti praksu različitog tumačenja pojedinih zakonskih odedaba.

Narodna skupština konstatuje da je Vlada dužna da, u skladu sa odgovarajućim zakonskim odredbama, obezbedi prinudno izvršavanje konačnih, izvršnih i obavezujućih rešenja Poverenika i da, koristeći postojeće zakonske mahanizme, preko nadležnog ministarstva, primenjuje mere iz svoje nadležnosti, pokretanjem postupka za utvrđivanje odgovornosti za propuste u radu državnih organa, kao i odgovornosti funkcionera koji nisu izvršavali obaveze u skladu sa zakonom.

3. Narodna skupština ponovo ukazuje Vladi na obavezu da donošenjem podzakonskih propisa što pre obezbedi sprovođenje zakona kojim se uređuje tajnost podataka o ličnosti, jer je bez tih propisa ovaj zakon neprimenljiv, i time omogući njegovu primenu i ostvarivanje prava građana na zaštitu podataka o ličnosti u skladu sa međunarodnim standardima.

Narodna skupština posebno podržava zalaganje Poverenika za poštovanje ustavnog načela da se obrada podataka o ličnosti može urediti samo zakonom.

4. Narodna skupština se obavezuje da će, u cilju stvaranja konzistentnog pravnog sistema u oblasti slobodnog pristupa informacijama od javnog značaja i zaštite podataka o ličnosti, u svojoj zakonodavnoj aktivnosti nastojati da se u pogledu predloženih pojedinačnih rešenja zakona obezbedi poštovanje osnovnih načela slobodnog pristupa informacijama od javnog značaja i prava na zaštitu podataka o ličnosti, posebno kada na to ukaže Poverenik za informacije od javnog značaja i zaštitu podataka o ličnosti.

5. Narodna skupština ponovo ukazuje Vladi na obavezu da što pre stvori uslove za punu samostalnost u radu Poverenika za informacije od javnog značaja i zaštitu podataka o ličnosti, obezbeđivanjem odgovarajućih prostornih i drugih materijalnih uslova, kako bi Poverenik svoja ovlašćenja u zaštiti i unapređenju ljudskih prava i sloboda u ovoj oblasti mogao da vrši u punom kapacitetu.

6. Narodna skupština podržava napore i aktivnosti Poverenika za informacije od javnog značaja i zaštitu podataka o ličnosti u ostvarivanju i daljem unapređivanju prava na slobodan pristup informacijama od javnog značaja i zaštitu podataka o ličnosti.

7. Narodna skupština obavezuje Vladu da, u roku od šest meseci, podnese Narodnoj skupštini izveštaj o sprovođenju ovih zaključaka.

 8. Ovaj zaključak objaviće se u „Službenom glasniku Republike Srbije“.

Za izvestioca Odbora na sednici Narodne skupštine određen je Petar Petrović, predsednik Komisije.

**Treća tačka dnevnog reda:** **Razmatranje Izveštaja o radu Agencije za borbu protiv korupcije za 2013. godinu;**

 Tatjana Babić je, predstavljajući Izveštaj o radu Agencije za borbu protiv korupcije za 2013. godinu, sa Izveštajem o sprovođenju Nacionalne strategije za borbu protiv korupcije u Republici Srbiji za period od 2013 - 2018. godine i Akcionog plana za njeno sprovođenje, naglasila da je Agencija u prethodnoj godini posebnu pažnju posvetila aktivnostima čija je suština kontrola raspolaganja javnim resursima, odnosno aktivnostima vezanim za otkrivanje sukoba interesa i kontrolu imovine i prihoda funkcionera. U svom izlaganju direktor Agencije iznela je podatke da je u 2013. godini primljeno 400 predstavki više nego u sve tri prethodne godine rada Agencije ukupno, da je podneto tri puta više zahteva za zaštitu uzbunjivača, a šest puta više lica je dobilo status uzbunjivača. Kada je reč o sukobu interesa, u rad je primljeno preko 500 novih predmeta više nego prethodne godine, a okončano je 200 predmeta više nego u prethodnoj godini. U izveštajnom periodu Agencija je, zbog povrede Zakona o Agenciji, podnela 56 prekršajnih zahteva, što u odnosu na 2012. godinu predstavlja značajno povećanje, jer je u prethodnom izveštajnom periodu broj podnetih zahteva za pokretanje prekršajnih postupaka iznosio 9 ukupno. Direktor Agencije je ukazala da se u toku 2013. godine u postupcima utvrđivanja povrede zakona vezanim za sukob interesa jasno i zabrinjavajuće profilisao nepotizam koji je naročito rasprostranjen u prosveti, pri čemu su najbliži srodnici zapošljavani najčešće bez javnog konkursa. Što se tiče kontrole imovine i prihoda funkcionera, u prethodnoj godini je bilo devet krivičnih prijava.

 U diskusiji su učestvovali Vladimir Đukanović, Petar Petrović, Meho Omerović, Olgica Batić i Neđo Jovanović. Svi učesnici u raspravi bili su saglasni da je neophodno pristupiti izmenama i dopunama Zakona o Agenciji za borbu protiv korupcije kako bi se, nakon iskustava stečenih u primeni Zakona, zakonska rešenja uskladila sa potrebama prakse i preciznije i potpunije uredila, ne menjajući suštinska rešenja, pojedina pitanja prijavljivanja imovine, kruga srodnika čija je obaveza prijavljivanje imovine, kontrole koju vrši Agencija, sukoba interesa u obavljanju određenih javnih funkcija i dr. Na primedbu da Agencija želi da preuzme ulogu organa gonjenja, ukazano je da se radi samo o zahtevu da se Agenciji Zakonom obezbedi pravo pristupa evidencijama drugih nadležnih organa, kako bi mogla da vrši svoja ovlašćenja u kontrolnoj funkciji zbog kojih je osnovana. Takođe je ukazano da je neophodno da se Zakon o Agenciji za borbu protiv korupcije uskladi sa odredbama Zakona o zaštiti podataka o ličnosti.

 Odbor je, nakon rasprave, utvrdio sledeći Predlog zaključka:

 „Na osnovu člana 8. stav 1. Zakona o Narodnoj skupštini („Službeni glasnik“, broj 9/10) i člana 238. stav 5. Poslovnika Narodne skupštine („Službeni glasnik RS“, broj 20/12 - Prečišćeni tekst),

 Narodna skupština, na \_\_\_ sednici održanoj \_\_\_\_ godine, donela je

Z A K Lj U Č A K

povodom razmatranja Izveštaja o radu Agencije za borbu protiv korupcije za 2013. godinu, sa Izveštajem o sprovođenju Nacionalne strategije za borbu protiv korupcije u Republici Srbiji za period od 2013 – 2018. godine i Akcionog plana za njeno sprovođenje

1. Narodna skupština konstatuje da je Izveštaj o radu Agencije za borbu protiv korupcije za 2013. godinu, sa Izveštajem o sprovođenju Nacionalne strategije za borbu protiv korupcije u Republici Srbiji za period od 2013 – 2018. godine i Akcionog plana za njeno sprovođenje celovito predstavio rad Agencije, i to kako u pogledu konkretnih rezultata u radu Agencije, tako i u pogledu sprovođenja Nacionalne strategije za borbu protiv korupcije i Akcionog plana za njeno sprovođenje.

2. Narodna skuština ocenjuje da je, u cilju podizanja efikasnosti rada Agencije u borbi protiv korupcije, potrebno da se preispitaju rešenja Zakona o Agenciji za borbu protiv korupcije, imajući pri tom u vidu inicijative i preporuke Agencije. Narodna skupština očekuje da će Vlada, u najkraćem roku, predložiti Narodnoj skupštini izmene ovog zakona, kako bi se uskladio pravni okvir za rad Agencije sa potrebama uočenim u dosadašnjem radu Agencije i nadzornom ulogom koju Agencija treba da ima nad sprovođenjem Strategije i Akcionog plana.

 3. Neophodno je da svi državni organi, koji su prema Akcionom planu za sprovođenje Nacionalne strategije označeni kao odgovorni subjekti, prilikom realizacije aktivnosti predviđenih Akcionim planom, preduzmu sve propisane mere i aktivnosti za realizaciju strateških ciljeva, uz poštovanje rokova i forme za izveštavanje, kako bi se obezbedilo ispunjenje ciljeva utvrđenih Nacionalnom strategijom i omogućio efikasan nadzor nad sprovođenjem Nacionalne strategije.

Narodna skupština će nastojati da blagovremeno realizuje sve aktivnosti za koje je Akcionim planom za sprovođenje Nacionalne strategije označena kao odgovorni subjekt.

Narodna skupština će, polazeći od obaveze utvrđene Nacionalnom strategijom za borbu protiv korupcije u Republici Srbiji za period od 2013 – 2018. godine, pristupiti izmenama i dopunama Zakona o Narodnoj skupštini kako bi, na osnovu usvojenih izmena i dopuna Zakona, Poslovnikom Narodne skupštine uredila postupak za praćenje sprovođenja zaključaka, odnosno preporuka Narodne skupštine, donetih povodom razmatranja godišnjih izveštaja o radu Agencije za borbu protiv korupcije i izveštaja drugih nezavisnih državnih organa.

4. Neophodno je što pre urediti efikasan pravni režim zaštite građana koji prijave sumnju na korupciju u javnom interesu ili na drugi način ukažu na nepravilnosti i nezakonitosti u postupanju organa vlasti i pojedinaca u organima vlasti, kojima se ugrožavaju ili povređuju prava građana i javni interes (zaštita „uzbunjivača“).

5. Narodna skupština smatra da je za borbu protiv korupcije i ostvarivanje antikorupcijskih ciljeva potrebno jačati transparentnost u radu državnih organa objavljivanjem što šireg kruga informacija od javnog značaja.

Potrebno je, posebno, obezbediti potpunu transparentnost i otvorenost tokom celokupnog zakonodavnog procesa, kao i utvrditi metodologiju za procenu rizika korupcije i primenjivati je prilikom predlaganja zakona i drugih propisa u svakoj fazi postupka za donošenje tih akata.

6. Nadležni odbori Narodne skupštine će, u ostvarivanju zakonodavne i kontrolne funkcije Narodne skupštine, pratiti rad izvršnih organa sa stanovišta poštovanja mera i preporuka Agencije za borbu protiv korupcije i ovog zaključka.

7. Narodna skupština obavezuje Vladu da, u roku od šest meseci, podnese Narodnoj skupštini izveštaj o sprovođenju ovih zaključaka.

8. Ovaj zaključak objaviće se u „Službenom glasniku Republike Srbije“.“

Za izvestioca Odbora na sednici Narodne skupštine određen je Petar Petrović, predsednik Komisije.

**Četvrta tačka dnevnog reda: R a z n o**

U okviru ove tačke dnevnog reda nije bilo pitanja ni predloga.

Sednica je završena u 13,00 časova.

 SEKRETAR PREDSEDNIK

 Ljiljana Miletić Živković Petar Petrović